**Augusta Seweriin** (født 13. november 1910 i Moss, død 4. januar 1989 i Oslo) var en norsk sykepleier. Hun var forstanderinne for Bergen Røde Kors klinikk inntil hun i ble forstanderinne på Rikshospitalet. For sitt engasjement for helsespørsmål ble hun slått til ridder av 1. klasse av St. Olavs Orden.

Utdannelse
----------

Augusta Seweriin ble uteksaminert som sykepleier i 1932 etter å ha fullført utdannelsen ved Bergen Røde Kors klinikk.

Yrkesliv
--------

Fra 1932 til 1934 var hun assistentsøster ved Rogaland fylkessykehus. I 1934 ble hun forfremmet til operasjonssykepleier, og hadde denne stillingen frem til 1939. Deretter forlot hun Stavanger for å tiltre en stilling som instruksjonssykepleierske ved Røde Kors sykepleieskole i Bergen. I 1946 ble hun oversøster ved Bergen Røde Kors klinikk, og den 15. oktober 1949 tiltrådte hun som forstanderinne samme sted.

Augusta Seweriin engasjerte seg i helsespørsmål utover det arbeidet krevde. I 1946 ble hun valgt til formann for Bergen og Hordaland krets av Norsk Sykepleierforbund. Hun var også styremedlem i Kristne sykepleieres forening i Bergen. Dessuten stiftet hun Bergen krets av Røde Kors søstersamfunn, som hun var formann for i to perioder. Videre satt hun i juryen da Bergen Røde Kors skulle bygge nytt sykehus og sykehjem, og da vinnerutkastet forelå var hun medlem av plankomiteen.

I 1947 eller 1948 gjennomførte hun en studietur til England for å besøke sykehus og sykepleieskoler der. I 1948/1949 tilbragte hun et år i USA etter å ha mottatt et stipend fra det amerikanske Røde Kors.

Den 16. oktober 1950 tiltrådte hun stillingen som forstanderinne ved Rikshospitalet i Oslo. En av oppgavene hun fikk i den nye stillingen var å delta i planleggingen av en statlig sykepleierutdannelse.

Norges Røde Kors hadde startet en organisert pasientvennordning i 1948, etter mønster av tilsvarende arbeid i USA. Forstanderinne Seweriin engasjerte seg tidlig i dette arbeidet. Hun inspirerte også nordmenn bosatt i London til å starte en pasientvennordning for norske pasienter i den britiske hovedstaden. Senere ble det startet et tilsvarende frivillig arbeid i Hamburg. I 1963 sørget hun for at pasienter ved Rikshospitalet kunne få anledning til å snakke med sine pårørende via en telefon som var plassert på et trillebord. Hun hadde oppdaget en tilsvarende transportabel telefon i et engelsk tidsskrift, og fikk bistand fra Telegrafverket til å etablere den såkalte «ambulerende telefonen», som frivillige pasientvenner sørget for å trille rundt på Rikshospitalets avdelinger to ganger i uken, i besøkstiden. I 1956 ble Augusta Seweriin valgt til leder av Hovedkomiteen for Norges Røde Kors' Pasientvenner.

Hun satt i byggekomiteen da Norges Røde Kors bygget og overrakte til Staten en ny klinikk for epileptiske barn. Klinikken ble bygget på Solberg gård i Bærum.

Utmerkelser og hedersbevisninger
--------------------------------

I 1957 var forstanderinne Augusta Seweriin en av de ansatte ved Rikshospitalet som mottok påskjønnelse for sitt virke under kong Haakons sykdom. Seweriin ble tildelt H. M. Kong Haakons fortjenstmedalje i gull.

Augusta Seweriin mottok i 1965 Røde Kors' hederstegn.

I 1973 ble hun slått til ridder av 1. klasse av St. Olavs Orden for sin innsats innen sykepleiersektoren.

Familie
-------

Augusta Seweriin var datter av Johannes og Minna Seweriin (1886–1952). Hun var søster av legen Alf Seweriin og gjennom ham svigerinne av politikeren Rakel Seweriin.

Referanser
----------

1. 1 2   Slekt og Datas Gravminnebase, «Minneside basert på bilder og gravminnedata for Augusta Seweriin, (13.november 1910 - 04.januar 1989).», besøkt 7. august 2022[Hentet fra Wikidata]
2. 1 2   Dødsårsakregisteret, www.digitalarkivet.no, besøkt 20. april 2021[Hentet fra Wikidata]
3. ↑   Kommunal folketelling 1922 for Bergen kjøpstad, www.digitalarkivet.no[Hentet fra Wikidata]
4. ↑   Begravde i Oslo, oppført som Forstanderinne Augusta Seweriin, besøkt 20. april 2021[Hentet fra Wikidata]
5. 1 2 3 4 5 6 7 8  *Søster Bertha Helgestad forlater Rikshospitalet*. Arbeiderbladet. 11. november 1950. CS1-vedlikehold: Dato og år (link)
6. 1 2  «Grav : Seweriin». *www.begravdeioslo.no*. Oslo kommune - Gravferdsetaten. Besøkt 5. desember 2020.
7. ↑  *Moss Røde Kors utvider sin virksomhet*. Moss: Moss Avis. 7. februar 1959.
8. ↑  *Norske pasientvenner i Hamburg og London*. Stavanger: Rogalands Avis. 19. mars 1966.
9. ↑  *Ambulerende telefon*. Arbeiderbladet. 31. januar 1963.
10. ↑  *Ambulerende telefon for pasientene*. Fredriksstad Blad. 7. juni 1963.
11. ↑  *Norges Røde Kors Pasientvenner*. Bodø: Nordlands Framtid. 11. september 1956.
12. ↑  *Det lysner litt for epileptikerne*. Vågan: Lofotposten. 4. oktober 1954.
13. ↑  *Kongens leger og pleiesker hedres*. Bodø: Nordlands Framtid. 9. oktober 1957.
14. ↑  *Røde Kors i Norge brukte 3,4 mill. kr. til nasjonal virksomhet*. Rana: Rana Blad. 15. juni 1965.
15. ↑  Torgersen, Rolf Normann (1987). *Ordener*. Nye Atheneum. ISBN 8273341488.
16. ↑  *Dødsfall : personallege Alf Seweriin*. Arbeiderbladet. 24. juli 1961.

|  |  |
| --- | --- |
| Oppslagsverk/autoritetsdata | Historisk befolkningsregister **·** Geni
 |